دوسرا الزام یہ ہے کہ وہ ظالم مسلم حکمرانوں کے خلاف خروج بالسیف کے جواز کے قائل تھے،ان کے نزدیک اگر کوئی مسلم حکمران اورامام اپنے ظلم وجور سے خلقِ خدا پر مسلط ہو جائے تو از روئے شرع اس کی اطاعت کا قلاوہ اپنی گردنوں میں باقی رکھنا ضروری نہیں ہے؛بلکہ عامہ مسلمین اس کے خلاف علم بغاوت بلند کرکے اس کی چیرہ دستیوں کو بقوت ختم کرنے کا حق رکھتے ہیں ، یہ صحیح ہے کہ قدیم ائمہ سلف کا مسلک یہی رہا ہے ، لیکن اس کے نتیجہ کے طور پر گذشتہ زمانہ میں جو ہولناک خونریزیاں ہوئیں اس پر اوراقِ تاریخ شاہد ہیں،واقعہ حرّہ اور ابن الاشعث کے واقعہ میں جو کچھ ہوا ، اس میں اربابِ بصیرت کے لیے کافی سامانِ عبرت موجود ہے ، اس وجہ سے اب جمہور ائمہ نے اس قدیم مسلک کے یکسر ترک پر اتفاق کر لیا ہے،جس کی رو سے ظالم حکمران اور امام المسلمین کی اطاعت بھی بہرحال لازمی ہے،اس سے روگردانی کی گنجائش نہیں ۔
Entity: ابن — Type: /person/author, /person